(75)
 Дългосрочна техническа помощ за проекта е започнала на 12 октомври 2015 г. и ще продължи до началото на юни 2016 г. Първата фаза на проекта доведе до постигането на някои първоначални резултати. Задълбочен преглед на правната рамка и приложимите нормативни актове в областта на въздухоплаването доведе до определянето на корекции и подобрения, които ще бъдат приети на по-късен етап. Обмисля се адаптирането на принципите и структурата на редица правни актове на Съюза в областта на гражданското въздухоплаване към особеностите на системата на въздухоплаване на Мозамбик. Положени са конкретни усилия за систематичното отстраняване на текущите недостатъци, констатирани от ИКАО в рамките на USOAP, с оглед значително да се подобри съотношението на ефективно прилагане. Проведоха се редица контакти с всички съществуващи въздушни превозвачи и бе извършен преглед на статуса им по отношение на сертифицирането. Редица протоколи за сътрудничество са в процес на разглеждане с цел укрепването на някои от най-уязвимите области на IACM. Започната е процедура за идентификация на всички вътрешни процедури и процеси на IACM, които изискват значително преструктуриране.
 (76)
 На 14 септември 2015 г. стартира краткосрочен проект за техническа помощ, който приключи на 13 ноември 2015 г. В рамките му бе предоставено обучение и ръководство за сертифициране и надзор на летищата, със специален акцент върху новото международно летище Nacala и съществуващото международно летище Beira.
 (77)
 При все това, на този етап способността на IACM да контролира дейностите на гражданското въздухоплаване в Мозамбик все още не е достигнала достатъчно високо ниво, за да отговаря на международните стандарти за безопасност. Поради това няма достатъчно доказателства, за да се обоснове решение за облекчаване на оперативната забрана на всички въздушни превозвачи, сертифицирани в Мозамбик.
 (78)
 В съответствие със списъка, предоставен от IACM на 5 ноември 2015 г., в Мозамбик са сертифицирани трима нови въздушни превозвачи, а именно Ambassador Lda (САО MOZ-21), Everett Aviation Lda (САО MOZ-18) и Inaer Aviation Mozambique Lda (САО MOZ-19). При все това IACM не бе в състояние да представи доказателства, че надзорът върху безопасността на тези въздушни превозвачи е гарантиран в съответствие с международните стандарти за безопасност. Посредством същия списък IACM информира Комисията, че САО на въздушните превозвачи Aero-Serviços Sarl (САО MOZ-08), Emílio Air Charter Lda (САО MOZ-05) и Unique Air Charter Lda (СAO MOZ-13), временно прекратени по време на процеса за повторно сертифициране, вече са отменени поради невъзможността им да завършат този процес.
 (79)
 Поради това, и в съответствие с общите критерии, определени в приложението към Регламент (ЕО) No 2111/2005, бе преценено, че списъкът на Общността на въздушните превозвачи, които са предмет на оперативна забрана в границите на Съюза, следва да се измени така, че в приложение А към Регламент (ЕО) No 474/2006 да бъдат включени Ambassador Lda, Everett Aviation Lda и Inaer Aviation Mozambique Lda. и да се заличат Aero-Serviços Sarl, Emílio Air Charter Lda и Unique Air Charter Lda.
 Въздушни превозвачи от Непал
 (80)
 Комисията продължава консултациите си с Органа за гражданско въздухоплаване на Непал (CAAN), за да прецени способността му да въвежда и прилага достатъчно ефективно съответните международни стандарти за безопасност.
 (81)
 Представители на Комисията